ලෝකයේ රටවල් රැසක ආර්ථික අර්බුද පැවතිය ද සංවර්ධනය අතින් ඉදිරියට යන ශ්‍රී ලංකාවේ විරැකියා අනුපාතය සියයට 4.1 දක්වා පහත වැටී තිබෙන බව රජය පෙන්වා දෙයි.ඒ අනුව පසුගිය 2013 වසරේ අවසන් කාර්තුව වනවිට ශ්‍රී ලංකාවේ විරැකියා අනුපාතය පහළ අගයක් ගෙන තිබෙන අතර එම කාර්තුව වනවිට ශ්‍රී ලංකාවේ කාන්තා විරැකියා අනුපාතය සියයට 6.4ක් බවද පිරිමින්ගේ විරැකියා අනුපාතය සියයට 2.8ක් බවද ජනලේඛන හා සංඛ්‍යාලේඛන දෙපාර්තමේන්තුව පවසයි.පසුගිය 2013 වසරේ මුල් කාර්තුවේදී ශ්‍රී ලංකාවේ රැකියා ව්‍යුක්තිය සියයට 4.6ක අගයක් ගෙන තිබූ බවද එයින් පිරිමින්ගේ විරැකියාව සියයට 3.3ක් සහ කාන්තාවන්ගේ විරැකියාව සියයට 7.0ක අගයක් ගෙන තිබු බවද එම දෙපාර්තුමේන්තුව නිකුත්කළ නවතම වාර්තාවක් මඟින් පෙන්වා දෙයි.එම වර්ෂයේ අවසානය වනවිට විරැකියාවෙන් සියයට 8.1ක් උසස් පෙළ විභාගයෙන් සමතුන් සහ ඉන් ඉහළ කාණ්ඩයට අයත්වන අතර එයින් පිරිමින් සියයට 5.0ක් සහ කාන්තාවන් සියයට 11.2ක් අයත්වන බවද ජනලේඛන හා සංඛ්‍යාලේඛන දෙපාර්තමේන්තුව සඳහන් කරයි.මේ අතර ශ්‍රී ලංකාවේ රැකියා ව්‍යුක්තිකයන්ගෙන් අවුරුදු 30 වැඩි වයසසේ පසුවන පිරිස සියයට 1.3ක් බව පෙන්වා දෙන ජනලේඛන හා සංඛ්‍යාලේඛන දෙපාර්තමේන්තුව එයින් සියයට 0.6ක් පිරිමින් බවද සියයට 2.5ක් කාන්තාවන් බවද කියාසිටී.2013 වසරේ අවසන් කාර්තුවේදී මෙරට ආර්ථික වශයෙන් සක්‍රීය ජනගහනය මිලියන 8.7ක් වූ අතර එයින් සියයට 44.2ක් සේවා අංශයේ නිරත වී සිටි බවද ජනලේඛන හා සංඛ්‍යාලේඛන දෙපාර්තමේන්තුව සඳහන් කරයි. .